**Hans Backe** (s. 14. helmikuuta 1952 Luulaja) on ruotsalainen jalkapallovalmentaja ja entinen pelaaja. Hän on tehnyt pitkän uran kansainvälisessä jalkapallossa sekä tullut tunnetuksi TV4:n jalkapalloasiantuntijana.

Ura
---

Backen peliura jäi varsin vaatimattomaksi. Parhaimmillaan hän pelasi IF Brommapojkarnassa vuosina 1977–1978 32 ottelua ja teki niissä seitsemän maalia. 

Valmentajana Backe on kuitenkin tunnettu paitsi Ruotsissa myös ympäri maailmaa. Hän aloitti uransa Djurgårdens IF:n päävalmentajana 1982. Läpimurtonsa hän teki Österin päävalmentajana luotsaten seuran takaisin Allsvenskaniin kauden 1990 päätteeksi. Kaudella 1992 Öster oli lähellä mestaruutta, mutta lopulta AIK vei kirkkaimman pokaalin dramaattisten vaiheiden jälkeen Österin hävittyä päätösottelussa kiistanalaisen tuomariratkaisun jälkeen.

1993 Backe siirtyi juuri AIK:hon, jossa hän valmensi kahden kauden ajan, muttei onnistunut voittamaan mestaruutta. AIK-pestinsä jälkeen Backe valmensi Norjassa ja Tanskassa luotsaten Aalborg BK:n Tanskan mestariksi 1999. Tuplamestaruus oli lähellä, mutta Akademisk Boldklub oli cup-finaalissa kuitenkin vahvempi. 

Kaudella 2000–2001 Backe valmensi itävaltalaista SV Austria Salzburgia palaten jälleen takaisin Tanskaan. Syyskuussa 2001 Backe siirtyi tuoreen Tanskan mestarin, FC Kööpenhaminan päävalmentajaksi. Debyyttikaudella mestaruus karkasi suureksi pettymykseksi paikallisvastustaja Brøndby IF:lle, mutta seuraavina vuosina FCK dominoi Tanskan jalkapalloa voittaen mestaruuden 2003 ja 2004. Backe jätti seuran lopulta joulukuussa 2005 ja hänestä tuli seuraa pisimpään valmentanut päävalmentaja.

Huhtikuussa 2006 Backe siirtyi kreikkalaisen Panathinaikosin peräsimeen, mutta sai potkut jo syyskuussa. Kaudella 2007–2008 hän toimi Sven-Göran Erikssonin apuvalmentajana Manchester Cityssä. Yhteistyö Svenniksen kanssa jatkui City-potkujen jälkeen Meksikon maajoukkueessa, josta hän sai Erikssonin ja Tord Gripin lailla potkut helmikuussa 2009.

Syksyllä 2009 Backe oli median spekulaatioissa vahvasti tyrkyllä Ruotsin maajoukkueen uudeksi päävalmentajaksi. 27. lokakuuta spekulaatiot kuitenkin saivat päätöksensä, kun Backe allekirjoitti kolmivuotisen sopimuksen Englannin kakkosliigassa pelaavan Notts Countyn päävalmentajan tehtävistä. Sven-Göran Eriksson toimii seuran teknisenä johtajana ja Tord Grip erityisneuvonantajana. Backen ura Notts Countyssa jäi kuitenkin vain yhdeksän ottelun mittaiseksi, sillä hän erosi tehtävistään joulukuun puolivälissä. Taustalla olivat seuran omistussuhteiden epäselvyydet.

Tammikuun alussa 2010 Backe siirtyi MLS-liigassa pelaavan Red Bull New Yorkin päävalmentajaksi. Hänen johdollaan Red Bull voitti kaudella 2010 MLS:n Eastern Conferencen mestaruuden, mutta putosi valtakunnallisesta mestaruustaistelusta puolivälierissä. Kaudella 2011 tie katkesi myös mestaruuspuolivälieriin. Kaudella 2012 Red Bull oli konferenssissaan kolmas. Tulos ei tyydyttänyt seurajohtoa ja marraskuussa 2012 kerrottiin, ettei Backen sopimusta seuran kanssa jatketa. Elokuussa 2015 Suomen jalkapalloliitto tiedotti Backen aloittavan Suomen jalkapallomaajoukkueen päävalmentajana tammikuussa 2016. Palloliitto erotti Backen päävalmentajan tehtävästä joulukuussa 2016.

Yksityiselämä
-------------

Backe on naimisissa ja hänellä on kolme lasta.

Meriitit
--------

* Tanskan mestaruus: 1999, 2003, 2004
* Tanskan cup: 2004
	+ Hopeaa: 1999, 2002
* Vuoden valmentaja Tanskassa: 2004
* MLS Eastern Conference: 2010

Lähteet
-------

1. ↑  Hans Backe ny FCK-træner *b.dk*.  10.9.2001. Berlingske. Viitattu 16.8.2015. (tanskaksi)
2. ↑  Erik Aldaeus: Backe tränare i Notts County *svt.se*.  27.10.2009. SVT. Viitattu 14.8.2015. (ruotsiksi)
3. ↑  Backe named new Notts County boss *bbc.co.uk*.  27.10.2009. BBC. Viitattu 14.8.2015. (englanniksi)
4. ↑  Marcus Leifby, Therese Gustafsson: "Hasse har sagt upp sig i dag" *aftonbladet.se*.  15.12.2009. Aftonbladet. Viitattu 14.8.2015. (ruotsiksi)
5. ↑  Backe new Red Bulls boss *espnfc.com*.  7.1.2010. ESPN. Viitattu 14.8.2015. (englanniksi)
6. ↑  Red Bulls Announce Contract for Hans Backe Will Not Be Extended *newyorkredbulls.com*.  9.11.2012. New York Red Bulls.  Arkistoitu 9.11.2013. Viitattu 14.8.2015. (englanniksi)
7. ↑  Otto Rönkä: Tällainen mies on uusi Huuhkaja-luotsi Hans Backe *yle.fi*.  12.8.2015. Yle Urheilu. Viitattu 14.8.2015. (suomeksi)
8. ↑  Hans Backe Huuhkajien päävalmentajaksi *palloliitto.fi*.  12.8.2015. Suomen Palloliitto.  Arkistoitu 16.8.2015. Viitattu 14.8.2015. (suomeksi)
9. ↑  Markku Kanerva A-maajoukkueen päävalmentajaksi  12.12.2016. Suomen Palloliitto.  Arkistoitu 20.12.2016. Viitattu 12.12.2016.
10. ↑  Karl Romanus: Hasse Backes betänketid – tio sekunder *fotbollskanalen.se*.  14.12.2007. Viitattu 14.8.2015. (ruotsiksi)

  


|  |  |  |
| --- | --- | --- |
| Edeltäjä:**Michael Laudrup** | **Tanskan vuoden valmentaja**2004 | Seuraaja:**Michael Laudrup** |

|  |  |  |
| --- | --- | --- |
| Edeltäjä:**Tommy Söderberg** | **AIK:n päävalmentaja**1994–1995 | Seuraaja:**Erik Hamrén** |

|  |  |  |
| --- | --- | --- |
| Edeltäjä:**Lars Tjernås** | **Stabækin päävalmentajana**1996–1997 | Seuraaja:**Anders Linderoth** |

|  |  |  |
| --- | --- | --- |
| Edeltäjä:**Niels-Christian Holmstrøm** | **FC Kööpenhaminan päävalmentaja**9/2001–12/2005 | Seuraaja:**Ståle Solbakken** |

|  |  |  |
| --- | --- | --- |
| Edeltäjä:**Alberto Malesani** | **Panathinaikosin päävalmentaja**6–9/2006 | Seuraaja:**Víctor Muñoz** |

|  |  |  |
| --- | --- | --- |
| Edeltäjä:**Ian McParland** | **Notts Countyn päävalmentaja**10–12/2009 | Seuraaja:**David Kevan (interim)** |

|  |  |  |
| --- | --- | --- |
| Edeltäjä:**Richie Williams** | **Red Bull New Yorkin päävalmentaja**1/2010–11/2012 | Seuraaja:**Mike Petke** |

SuomiSuomen jalkapallomaajoukkueen päävalmentajat
Öhman (1922) • Fabra (1936–37) • Obitz (1939) • Mårtensson (1945) • Tammisalo (1946) • Lehtonen (1947–55, 1959–61) • Weinreich (1955–58) • Laaksonen (1962–74) • Kosma (1974–75) • Rytkönen (1975–78) • Malm (1979–81) • Kuusela (1982–87) • Vakkila (1988–92) • Lindholm (1992–94) • Ikäläinen (1994–96) • Møller Nielsen (1996–99) • Muurinen (2000–05) • Heliskoski (2005–06) • Hodgson (2006–07) • Baxter (2008–10) • Huttunen (2010) • Kanerva (2011) • Paatelainen (2011–15) • Kanerva (2015) • Backe (2016) • Kanerva (2016–)



|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |